שלומי בינדר

שלומי בינדר (נולד בפברואר 1975) הוא קצין בצה"ל בדרגת אלוף המכהן כראש אגף המודיעין. שירת קודם לכן כראש חטיבת המבצעים, מפקד עוצבת הגליל, מפקד חטיבת גולני, מפקד סיירת מטכ"ל ומפקד יחידת אגוז.

== ביוגרפיה ==
בינדר נולד, גדל והתחנך בחיפה. בנעוריו למד בתיכון ליאו בק בעיר מגוריו. הוא סיים את לימודי התיכון עירוני א׳ לאומנויות בתל אביב והיה מדריך בתנועת הצופים .

לאחר שנת שירות ברמת הגולן התגייס לצה"ל בנובמבר 1993 והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה, ויצא לקורס קציני חי"ר. בסיום הקורס שב ליחידה ומונה למפקד צוות. השתתף בלחימה בדרום לבנון. בשנת 1999 נפצע באורח קשה מפיצוץ מטען שהטמינו מחבלים בשטח אימונים בו יחידתו תרגלה. לאחר מספר חודשי החלמה חזר לשירות ביחידה. בהמשך שירת כמפקד פלגה, והוביל מספר מבצעים במהלך מלחמת לבנון השנייה. לאחר מכן מונה לסגן מפקד היחידה.

בינדר במצפור ב[[הר אדיר שבגבול לבנון עם גנרל קנת' מקנזי, נובמבר 2019]]
בשנת 2010 הועלה לדרגת סגן-אלוף ומונה למפקד יחידת אגוז, ושימש בתפקיד עד 15 ביולי 2012. לאחר מכן שירת בתפקיד מטה במטכ"ל. ב-21 במאי 2013 מונה למפקד סיירת מטכ"ל ויומיים לאחר מכן הועלה לדרגת אלוף-משנה. הוא הוביל את היחידה בין היתר במבצע צוק איתן. על האופן שבו פעלה הסיירת בפיקודו במבצע הוענק לה צל"ש הרמטכ"ל. בתפקיד זה שירת עד 16 במרץ 2016. בסיום תפקידו הוענק לסיירת צל"ש רמטכ"ל נוסף על המבצעים שנעשו בתקופת פיקודו.

ב-4 בספטמבר 2016 מונה למפקד חטיבת גולני ושימש בתפקיד עד 24 במאי 2018. בסיום תפקידו יצא לשנת לימודים בוושינגטון שבארצות הברית. ב-5 באוגוסט 2019 הועלה לדרגת תת-אלוף וב-12 באוגוסט נכנס לתפקידו כמפקד עוצבת הגליל. בתפקיד זה שירת עד 26 באפריל 2022. ב-3 באוקטובר 2022 מונה לראש חטיבת המבצעים, חטיבת הליבה של אגף המבצעים ב, וכיהן בתפקיד זה במהלך מתקפת הפתע על ישראל ומלחמת חרבות ברזל.

בינדר עם הרמטכ"ל [[אביב כוכבי בתרגיל "סערת ברקים", פברואר 2021 (בעת מגפת הקורונה)]]
טקס החלפת ראש אגף המודיעין באוגוסט 2024: מימין ראש אמ"ן היוצא [[אהרון חליוה, הרמטכ"ל הרצי הלוי וראש אמ"ן הנכנס שלומי בינדר]]
עם התפטרותו של ראש אמ"ן אהרון חליוה ב-2 במאי 2024 פורסמה החלטת שר הביטחון והרמטכ"ל למנות את בינדר לראש אגף המודיעין והעלאתו לדרגת אלוף.<ref></ref> משפחות שכולות עתרו נגד המינוי, בדרישה שתחילה יש לבצע חקירה בעניין אחריותו של בינדר לאירועי 7 באוקטובר, אך עתירתם נדחתה. ב-25 במאי 2024 סיים את תפקידו בתור ראש חטיבת המבצעים, והוחלף על ידי תת-אלוף ישראל שומר ב-25 ביולי 2024 הועלה לדרגת אלוף<ref></ref> וב-21 באוגוסט 2024 נכנס לתפקידו כראש אמ"ן. ארבעה ימים לאחר מינויו היה אחראי על ההכוונה המודיעינית במתקפת המנע הישראלית נגד חזבאללה.

== חיים אישיים ==
בינדר נשוי ליעל ואב לשלושה ילדים. מתגורר במושב ברמת הגולן. בעל תואר ראשון באגרונומיה מהאוניברסיטה העברית בירושלים ובעל תואר שני באסטרטגיה מהאוניברסיטה לביטחון לאומי בוושינגטון שבארצות הברית.

== קישורים חיצוניים ==

* אורי שבתאי ורועי עמוס, [http://www.israelhayom.co.il/article/81209 על הכתפיים שלו], ישראל היום, 31 במרץ 2013
* 
* 
* 
* 
* 
* [https://x.com/i/status/1826308636584391020 נאום הכניסה של שלומי בינדר לתפקיד ראש אמ"ן], ציוץ של ערוץ כנסת
;מאמרים פרי עטו:
* [https://www.idf.il/אתרי-יחידות/מרכז-דדו/גיליון-33-מצביאות/מצביאותו-של-האלוף-יצחק-חופי-בתקופה-שקדמה-למלחמת-יום-הכיפורים-תא-ל-שלומי-בינדר/ מצביאותו של האלוף יצחק חופי בתקופה שקדמה למלחמת יום הכיפורים], בין הקטבים, 3 בינואר 2021

== הערות שוליים ==

קטגוריה:מפקדי יחידת אגוז
קטגוריה:מפקדי סיירת מטכ"ל
קטגוריה:מפקדי חטיבת גולני
קטגוריה:מפקדי עוצבת הגליל
קטגוריה:ראשי חטיבת המבצעים
קטגוריה:ראשי אמ"ן
קטגוריה:אלופי צה"ל
קטגוריה:בוגרי מרכז חינוך ליאו באק
קטגוריה:בוגרי תנועת הצופים בישראל
קטגוריה:בוגרי האוניברסיטה העברית בירושלים
קטגוריה:בוגרי האוניברסיטה לביטחון לאומי
קטגוריה:ישראלים שנולדו ב-1975